সোহরাওয়ার্দীর দুই শতাধিক রোগী ঢামেক হাসপাতালে
রাজধানীর শহীদ সোহরাওয়ার্দী মেডিকেল কলেজ হাসপাতালের নতুন ভবনে অগ্নিকাণ্ডের ঘটনায় প্রায় আড়াইশ রোগীকে ঢাকা মেডিকেল কলেজ (ঢামেক) হাসপাতালে স্থানান্তর করা হয়েছে। 







বৃহস্পতিবার রাত ১১টার দিকে ঢামেক হাসপাতালের পরিচালক ব্রিগেডিয়ার জেনারেল ডা. একেএম নাসির উদ্দীন সাংবাদিকদের এ তথ্য জানান।




নাসির উদ্দিন বলেন, কিছু দিন আগে আমরা ওয়ান স্টপ সার্ভিস চালু করেছি। যেখানে একই ছাদের নিচে  সব ধরনের সেবা দেয়া হয়। সোহরাওয়ার্দী হাসপাতালের রোগীদের মধ্যে দুই-একজনকে জরুরি ও দ্রুত সেবা দিতে পারায় তাদের জীবন রক্ষা করা সম্ভব হয়েছে। 
এখানে প্রায় দুই শতাধিক রোগী চিকিৎসা নিচ্ছেন। সোহরাওয়ার্দী হাসপাতালে একটি মর্মান্তিক অগ্নিকাণ্ডে ঘটনার শুরুতেই স্বাস্থ্য অধিদফতর থেকে মেসেজ আসে- প্রস্তুত থাকুন। রোগী আসতে পারে। সেই মর্মে আমরা প্রস্তুত ছিলাম, বলেন তিনি। 
বৃহস্পতিবার সন্ধ্যায় সোহরাওয়ার্দী মেডিকেল কলেজ হাসপাতালের নতুন ভবনের তৃতীয় তলায় শিশু ওয়ার্ডে আগুন দেখতে পেয়ে রোগী ও স্বজনরা চিৎকার শুরু করেন। 
অগ্নিকাণ্ডের খবরে রোগী ও তাদের স্বজনরা হাসপাতালের ভেতর ছোটাছুটি শুরু করেন।
এতে সবার মাঝে আতঙ্ক ছড়িয়ে পড়ে। অল্প সময়ের মধ্যেই পুরো হাসপাতাল ধোঁয়ায় আচ্ছন্ন হয়ে পড়ে। 
তবে দ্রুততম সময়ের মধ্যে হাসপাতাল কর্তৃপক্ষ, রোগীর স্বজন এবং ফায়ার সার্ভিসের কর্মীরা হাসপাতালে ভর্তি প্রায় ১২০০ রোগী বাইরে বের করে আনেন। তবে রোগী স্থানান্তরের সময় এক শিশুর মৃত্যু হয়।

রাজধানীর শহীদ সোহরাওয়ার্দী মেডিকেল কলেজ হাসপাতালের নতুন ভবনে অগ্নিকাণ্ডের ঘটনায় প্রায় আড়াইশ রোগীকে ঢাকা মেডিকেল কলেজ (ঢামেক) হাসপাতালে স্থানান্তর করা হয়েছে।